Tsohon Shugaban Peru Alberto Fujimori
Gwamnatin kasar Peru na duba yuwar tsaida shawara akan yin ahuwa ga tsohon shugaban kasar ta Peru.
Shugaban kasar Peru yace watakila kafin karshen shekarar nan gwamnati zata tsaida shawara a kan ko za a bayar da ahuwa bisa dalilai na rashin lafiya ga tsohon shugaba Alberto Fujimori dake daure a gidan kurkuku.
Shugaba Pedro Pablo Kuczynski, ya fadawa wani gidan rediyo na kasar jiya jumma’a cewa duk wata ahuwar da za a yi ma tsohon shugaban, ba wai ahuwa ce ta yafe masa laifuffukan da ya aikata ba, ahuwa ce da za a yi bisa irin shawarwarin da likitocin Mr. Fujimori zasu kawo.
Jiya jumma’a aka garzaya da tsohon shugaban asibiti a bayan abibda likitansa ya bayyana a zaman hawan jinni da bugun zuciya ba daidai ba.
Fujimori mai shekaru 78 da haihuwa yana zaman daurin shekaru 25 a kurkuku dangane da laifuffukan keta hakkin bil Adama, zarmiya da kuma kafa kungiyoyin ‘yan ina da kisa a lokacin da yake shugabancin kasar.
‘Yan zanga zanga sun fantsama a kan titunan Lima, babban birnin kasar jiya jumma’a domin shawo kan shugaba Kuczynski a kan kada ya yarda ya yi ma Mr. Fujimori ahuwa. An sha kai tsohon shugaban zuwa asibiti bisa laulayi iri iri tun lokacin da aka daure shi a kurkuku.